Roadrunner Kadali | SkalkSkryf
April 9, 2012 deur Louwie
En daar skedadlle Rhoda (eersdaags Roadrunner?) Kadalie, die karnallie die land uit. Lyk of die 'Nuwe, Verbeterde' uitmuntende land van smarte te veel geword het vir haar. Kan haar ook nie verkwalik nie. Met die skerp tong en nog skerper intellek waarmee sy vreesloos die ANC aanvat, het sy nie baie vriende onder die agtergeblewenis nie. Ek sou ook dink haar lewe is deesdae nie baie meer werd as die papier waarop haar paspoort se stempel is nie.
As mense van haar kaliber die handoek ingooi en gaan 'refugee' speel in annerland, dan is die skrif sekerlik aan die muur vir ons hier in Piesangland. Ek wag nou net op Malema se verklaring op die Samantha Brick trant dat sy jaloers is op hom omdat hy so mooi en gewild is, en daarom weghol na die groot US of A om haar aan Mcdonald burgers te gaan vergryp.
Ek wag in spanning vir die dag wat 'Godzilla' dieselfde aankondiging maak. Ek dink die 'Ystervrou' is al so gatvol vir Afrika politiek dat sy nie kan wag om haar goed te vat en te loop nie. Sal `n kwade dag wees vir ons almal as dit gebeur, maar ek dink dit is onafwendbaar. Geen normale mens kan die pas waarmee sy die lewe stormloop onbepaald volhou nie, veral nie in hierdie onverbiddelike Afrika dryfsand waarin ons ons bevind nie.
Maar daar is lig aan die einde van die tonnel. Daar uit die donker spelonk wat Luthuli-huis genoem word, brom Nzimande dat miljarde bestee gaan word om kolleges en univesiteite te bou om geleerde mense soos `n worsmasjien uit te druk. Die geleerdes gaan dan noodsaaklike infrastruktuur soos hawens, spoorweë, paaie, brue, damme en hospitale te bou.
Wonder mens tog. Daar is al deur ingeligte, geleerde mense gesê dat dit miljarde gaan kos om net die bestaande, vervalle infrastuktuur weer op (1994?) standaard te bring, en daarvoor het ons nie eers genoeg geld nie. Ons word reeds tot die dood toe belas. Ons gaan tolgelde betaal tot ons koppe tol. Gaan hulle ons dalk ook een van die dae tolgeld laat betaal om jou eie toilet in jou eie huis te gebruik? En wat van `n stywe sex-tax?
Daar is deesdae groot voordeel daaraan om doof te wees in hierdie land van ons, want dan kan jy nie al die slegte nuus hoor nie. Soos `n tante van ons wat erg hardhorend is. Nou annerdag bring haar dogter `n nuwe vryer huis toe. Vir een of ander rede noem sy dit nie aan die kêrel dat haar ma nie mooi kan hoor nie. So met ete sit die man toe en vertel roerend aan sy nuwe, aanstaande skoonouers van sy ma se onlangse siekte en lyding en uiteindelike afsterwe. Toe hy dramaties stil word aan die einde van sy droewe verhaal, klap skoonma uitbundig hande en roep "pragtig-pragtig" en vra rustig of hulle nog poeding wil hê. Sy het nie `n woord gehoor wat die man gesê het nie.
So terloops, ek sien FW sê Mandela is nie so heilig soos mense dink nie. Verbeel ek my, of hoor ek Mandela uitbundig hande klap in die agtergrond?
Posted in Louwie | Tagged FW, Kadali, Politiek | 11 Kommentaar
op April 10, 2012 at 7:06 vm Krista
Wat 'n pakkaas!
op April 11, 2012 at 7:49 vm murphy
Ek was ook nogals effens afgehaal oor sy weggaan, en het dieselfde as jy gedink daaroor. In ons dorp is 'n vrou wat stewig skop teen die skelms in die stadsraad en amptenary. Nou die dag sê sy vir my is is moeg, moeg, moeg.
op April 11, 2012 at 7:43 nm Louwie
Krista, die is geen ongewone gesig nie. Elke naweek sien jy dit, en erger op pad noorde toe. En elke naweek sien jy een of meer wa op sy rug lê met sy hele vrag vlenters oor die wêreld verstrooi.
op April 11, 2012 at 7:50 nm Louwie
Murph, ek was gister en vandag in Zululand tussen die boere daar. As jy wil hoor van moedeloos. Daai ouens is vuisvoos geviktimiseer en gedreig. Plaaseise en vergrype en valse beskuldigings van moord, ontvoering en aanrandings teen hulle kos hulle duisende net om uit die tronk te bly.
Ons Zim oomblik lê om die draai en daar is niks wat ons kan doen nie.
op April 11, 2012 at 7:57 nm Louwie
Dankie Groenwyn en Rondomtalie vir die "like"
Sal by julle inloer.
op April 16, 2012 at 1:39 nm Bertus!
Ek het jou pos gekry!
op April 18, 2012 at 7:05 vm Joh
Ek wonner net hoe het daai paal staande gebly met die wrap-around?
op April 19, 2012 at 8:22 vm demoerin
Jinne, as ek so moet trek..bly ek eerder.
Ek weet nie wat om te dink nie…miskien wil my brein nie meer daaroor dink nie. Ek is ook net moeg. Moeg vir leë beloftes. Moeg vir mense wat nie leë beloftes raaksien nie. Moeg vir leuens en bedrog en diefstal. Moeg vir morele verval. En tog is ek so lief vir hierdie stukkie aarde aan die suidelike punt van Afrika.
op April 20, 2012 at 4:23 nm Louwie
Dankie vader Bertus, ek het al begin dink die ding is op `n wêreld reis.
`n Eerlike opinie oor die skryfsels sal waardeer word, dankie.
op April 20, 2012 at 4:28 nm Louwie
DM, ek glo ek sal enige plek op aarde kan aanpas, selfs Alaska as dit moet. Ek het erge sentiment omtrent hierdie droewe land en/of kontinent en sy mense nie. Jy is reg, hulle maak mens moeg en bedroef.
op April 21, 2012 at 8:59 vm Louwie
Joh, pale, veral die waaraan `n kamera vasgemaak is, word nog van yster gemaak. Karre, veral Uno's, word van papier en plastiek gemaak. Hulle sê dat as `n brommer en `n Uno in `n botsing betrokke raak, die Uno die slegste daarvan afkom 😀